CELEX: 32011D0494
Language: sl
Date: 2011-08-05 00:00:00
Title: 2011/494/EU: Izvedbeni sklep Komisije z dne 5. avgusta 2011 o odobritvi dajanja na trg fosforiliranega koruznega škroba kot nove živilske sestavine v skladu z Uredbo (ES) št. 258/97 Evropskega parlamenta in Sveta (notificirano pod dokumentarno številko C(2011) 5550)  Besedilo velja za EGP

9.8.2011   
            
            
               SL
            
            
               Uradni list Evropske unije
            
            
               L 204/23
            
         IZVEDBENI SKLEP KOMISIJE
   z dne 5. avgusta 2011
   o odobritvi dajanja na trg fosforiliranega koruznega škroba kot nove živilske sestavine v skladu z Uredbo (ES) št. 258/97 Evropskega parlamenta in Sveta
   (notificirano pod dokumentarno številko C(2011) 5550)
   (Besedilo velja za EGP)
   (2011/494/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
   ob upoštevanju naslednjega:
   
               (1)
            
            
               Družba National Starch Food Innovation je 23. avgusta 2005 vložila zahtevek pri pristojnih organih Združenega kraljestva za dajanje na trg fosforiliranega diškrobnega fosfata (fosforiliranega koruznega škroba) kot nove živilske sestavine.
            
         
               (2)
            
            
               Pristojni organ Združenega kraljestva za ocenjevanje živil je 27. aprila 2009 izdal poročilo o začetni presoji. V tem poročilu je ugotovil, da je fosforilirani diškrobni fosfat sprejemljiv kot nova živilska sestavina.
            
         
               (3)
            
            
               Komisija je 4. maja 2009 vsem državam članicam poslala poročilo o začetni presoji.
            
         
               (4)
            
            
               V skladu s členom 6(4) Uredbe (ES) št. 258/97 so bili v 60 dneh predloženi utemeljeni ugovori zoper trženje proizvoda.
            
         
               (5)
            
            
               Zato je bil 10. februarja 2010 opravljen posvet z Evropsko agencijo za varnost hrane (EFSA).
            
         
               (6)
            
            
               EFSA je 10. septembra 2010 v „Znanstvenem mnenju o varnosti fosforiliranega diškrobnega fosfata kot nove živilske sestavine“ (2) ugotovila, da je fosforilirani diškrobni fosfat varen pod predlaganimi pogoji uporabe in predlaganimi vrednostmi vnosa.
            
         
               (7)
            
            
               Na podlagi znanstvene ocene se sklene, da fosforilirani diškrobni fosfat izpolnjuje merila iz člena 3(1) Uredbe (ES) št. 258/97.
            
         
               (8)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Fosforilirani diškrobni fosfat, kakor je določen v Prilogi, se lahko daje na trg Unije kot nova živilska sestavina za uporabe v pečenih pekarskih izdelkih, testeninah, žitnih kosmičih za zajtrk in žitnih ploščicah z najvišjo vsebnostjo 15 %.
   Člen 2
   Pri označevanju živil, ki vsebujejo fosforilirani diškrobni fosfat, odobren s tem sklepom, je označba zanj „fosforilirani koruzni škrob“.
   Člen 3
   Ta sklep je naslovljen na National Starch Food Innovation, Corn Products UK Ltd., Prestbury Court, Greencourts Business Park, 333 Styal Road, Manchester M22 5LW, Anglija.
   
      V Bruslju, 5. avgusta 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 43, 14.2.1997, str. 1.
   
      (2)  EFSA Journal 2010; 8(9): 1772.
   
      PRILOGA
      
         SPECIFIKACIJE FOSFORILIRANEGA KORUZNEGA ŠKROBA
      
      Opis: Nova živilska sestavina je bel ali skoraj bel prašek.
      Fosforilirani koruzni škrob (fosforilirani diškrobni fosfat) je kemično spremenjen obstojni škrob, pridobljen iz škroba z visoko vsebnostjo amiloze, in sicer s kombiniranimi kemičnimi obdelavami, ki so ustvarile navzkrižne fosfatne vezi med ostanki ogljikovih hidratov in esteriziranimi hidroksilnimi skupinami.
      Št. CAS: 11120-02-8
      Kemijska formula: (C6H10O5)n [(C6H9O5)2PO2H]x [(C6H9O5)PO3H2]y
      n = število enot glukoze; x, y = stopnje substitucije